Προσέγγιση αναψυχικής φέρουσας ικανότητας της περιοχής των εκβολών του Νέστου
Authors: Τσιτσώνης Αλκιβιάδης 
Published: January 2014

Ο κύριος σκοπός της παρούσας εργασίας είναι μια πρώτη προσέγγιση του όρου Φέρουσα Ικανότητα (Φ. Ι.) ή Χωρητικότητα (Φ. Χ.) στην ευρύτερη περιοχή του Παραποτάμιου Δάσους (Π. Δ.) και των εκβολών του Νέστου. Ως βασικότερο αλλά και πλέον απαραίτητο εργαλείο εκτίμησης και χειρισμού του μεγέθους της θεωρείται η ανάδειξη δεικτών ποιότητας και ποιοτικών μεταβλητών. Η διαδικασία υλοποιείται μέσα από την καταγραφή των απόψεων των επισκεπτών της περιοχής, σε συνδυασμό με τη διαμόρφωση σαφούς εικόνας για το δημογραφικό τους προφίλ και τη διερεύνηση εμφάνισης συγκεκριμένων ομάδων στο χώρο. Η ευρύτερη περιοχή θεωρείται-με βάση τη συνθήκη RAMSAR- ένας από τους 11 υγροβιότοπους διεθνούς σημασίας της χώρας μας, ενώ ταυτόχρονα έχει ενταχθεί και στα Ευρωπαϊκά Προγράμματα «Δίκτυο ΦΥΣΙΣ-2000» (NATURA), Ε.Π.ΠΕΡ.-Μέτρο 8.3 και Πρόγραμμα LIFE III-ΦΥΣΗ των συναρμοδίων Υ. ΠΕ. ΧΩ. Δ. Ε. και ΥΠ. ΓΕ.. Κατά την επεξεργασία και τους συσχετισμούς των ευρημάτων μέσα από την προτεινόμενη διαδικασία, προέκυψαν συγκεκριμένα στοιχεία, σχετικά με μια σειρά από βασικές και ουσιώδεις για το Φ. Δ. παραμέτρους, όπως: α) η από μέρους των επισκεπτών ανταπόκριση και αξιολόγηση των κύριων προτεινόμενων Διαχειριστικών, Κοινωνικών αλλά και δεικτών του Πόρου, ως μεταβλητές χειρισμού της Φ. Ι. (ή Φ. Χ.) του χώρου β) η σημασία αλλά και επίδραση βασικών-κατά την άποψη των υπευθύνων του Φ. Δ.-χαρακτηριστικών ή δεικτών επί της αναψυχικής τους γενικά εμπειρίας και γ) η τυπολογία (προφίλ) των επισκεπτών του χώρου, μέσω της οποίας ενδέχεται να προκύψουν πιθανές ιδιαιτερότητες ή και διαφορετικές προσεγγίσεις μεταξύ των διαφορετικού τύπου και εθνικότητας επισκεπτών, ώστε στη συνέχεια να επιλεγούν οριστικά και καταρτιστούν οι καταλληλότεροι δείκτες ποιότητας (indicators of quality) για το χώρο. Η παραπάνω διαδικασία αναμένεται να αποτελέσει μελλοντικά το πληρέστερο διαχειριστικό εργαλείο στην προσπάθεια του Φ. Δ. για καθορισμό αρχικά «σταθερών», οδηγώντας εν συνεχεία με ασφάλεια στον προσδιορισμό του κατάλληλου τύπου και είδους Φέρουσας Χωρητικότητας ή Ικανότητας για την περιοχή. Οι παραπάνω όροι αποτελούν παραμέτρους, οι οποίες συνθέτουν και το πλαίσιο έρευνας. Στο τέλος γίνονται προτάσεις για την εφαρμογή κατάλληλων διαχειριστικών μέτρων, προς την κατεύθυνση μιας ορθολογικής αναψυχικής αξιοποίησης της περιοχής με βάση τους δείκτες ποιότητας που προέκυψαν για τις συγκεκριμένες κατηγορίες επισκεπτών, στα πλαίσια πάντοτε των ισχυόντων μέτρων προστασίας, των Ευρωπαϊκών και διεθνών συμβάσεων και οδηγιών αλλά και των αρχών που υιοθετούν όλα τα σύγχρονα συστήματα ή μοντέλα καθορισμού της Φ. Χ. (ή Φ. Ι.) μιας προστατευόμενης περιοχής. Οι εργασίες υπαίθρου πραγματοποιήθηκαν στο Κέντρο υποδοχής επισκεπτών Νέστου (περιοχής Ν. Καριάς), κατά το χρονικό διάστημα από 21-6-2007 μέχρι 20-9-2007 (θερινό ημερολογιακό τρίμηνο). Για τη συλλογή των στοιχείων χρησιμοποιήθηκε η απογραφική μέθοδος της συμπλήρωσης ερωτηματολογίων στο χώρο υποδοχής επισκεπτών του Κέντρου. Συνολικά συμπληρώθηκαν 320 ερωτηματολόγια, ενώ 39 τέτοια έμειναν αναπάντητα. Από την ανάλυση των στοιχείων διαπιστώθηκε ότι ο πληθυσμός των επισκεπτών αποτελείται κυρίως από «μεμονωμένους επισκέπτες», ανήκοντες κυρίως στην ηλικιακή κλάση 31-45 και λιγότερο σ’ αυτήν των 19-30 ετών, με τους άνδρες μάλλον να υπερέχουν έναντι των γυναικών. Πρόκειται για άτομα με υψηλό μορφωτικό επίπεδο, κυρίως Δ. ΥΠ. κατ’ επάγγελμα, με ετήσιο εισόδημα της τάξης των 24.001-40.000 €. Ως προς την οικογενειακή κατάσταση είναι είτε έγγαμοι χωρίς παιδιά, είτε με ανήλικά ή ενήλικα τέκνα. Οι Έλληνες υπερισχύουν ελαφρά μόνο έναντι των ξένων και προέρχονται από τα 2 μεγάλα αστικά κέντρα της χώρας και όμορους νομούς, ενώ η πλειονότητα των ξένων από κράτη της Ε. Ε.. Το μέγεθος της ομάδας επίσκεψης ήταν κυρίως αυτό των 2 ατόμων και σχετίζονταν βασικά με την οικογένεια, χωρίς πάντως να υστερούν σημαντικά και οι υπόλοιπες επιλογές σύνθεσης. Ως πιο δημοφιλής θεωρήθηκε η 2η περίοδος επίσκεψης (21/7-20/8) και μάλιστα σε ημέρες καθημερινές, ενώ οι επισκέπτες εξέφρασαν την προτίμησή τους για βίωση συνδυασμένων δραστηριοτήτων. ............................................................................................................